google/wiki40b huggingface dataset:
Θεολογία της Απελευθέρωσης

Η Θεολογία της Απελευθέρωσης είναι θεολογικό ρεύμα της χριστιανικής πίστης. Αναπτύχθηκε τις δεκαετίες του 1950 και του 1960 μέσα στην Ρωμαιοκαθολική Εκκλησία της Λατινικής Αμερικής και έχει εξελιχθεί σε διεθνές διαδογματικό κίνημα.
Ο όρος Θεολογία της Απελευθέρωσης εισήχθη από τον Περουβιανό ιερέα και θεολόγο Γκουστάβο Γκουτιέρες το 1971, ο οποίος έγραψε το ομώνυμο βιβλίο. Έχοντας πολιτικές προεκτάσεις, η Θεολογία της Απελευθέρωσης θεωρεί ότι η διδασκαλία του Ιησού Χριστού πρέπει να κινητοποιεί σε αγώνα για κοινωνική, οικονομική και πολιτική απελευθέρωση από την ανισότητα και την αδικία.
Σημαντικές προσωπικότητες στο χώρο της Θεολογίας της Απελευθέρωσης υπήρξαν, ο Κολομβιανός ιερέας Καμίλο Τόρες που δολοφονήθηκε το 1966 από τον στρατό της Κολομβίας ενώ είχε ενταχθεί στο αντάρτικο του Εθνικού Απελευθερωτικού Στρατού και ο αρχιεπίσκοπος του Ελ Σαλβαδόρ Όσκαρ Ρομέρο που δολοφονήθηκε το 1980 την ώρα της Θείας Λειτουργίας από ακροδεξιά παραστρατιωτική οργάνωση .
Ανδριόσαρχος

Περιγραφή

Το κρανίο και τα δόντια του Ανδριόσαρχου ήταν σχεδιασμένα για να συνθλίβουν κόκαλα και όστρακα. Λόγω της έλλειψης ευρημάτων δεν μπορούμε να υπολογίσουμε με ακρίβεια το ολικό μήκος και βάρος του ζώου. Οι υπολογισμοί κυμαίνονται από 5 έως και 8 μέτρα σε μήκος και ύψος 1.80 στους ώμους, και βάρος 700-1.000 κιλά. Για να υποστηρίξει τις τεράστιες σιαγόνες του πιθανότατα είχε ένα είδος καμπούρας πάνω στην πλάτη του. Η διατροφή του είναι άγνωστη. Πιθανότητα τρεφόταν με πτώματα γιγάντιων χορτοφάγων ή με οστρακοειδή που έβρισκε κοντά στις ακτές. Οι πιο σύγχρονοι υπολογισμοί τοποθετούν τον Ανδριόσαρχο στα 3,5 μέτρα μήκος. Μέχρι πρόσφατα ο Ανδριόσαρχος θεωρούνταν το μεγαλύτερο χερσαίο σαρκοβόρο θηλαστικό με μοναδικούς ανταγωνιστές του την γιγάντια αρκούδα Αρκτοθήριο με μήκος  4 μέτρα και βάρος 700-1750 κιλά και τη Βραχυπρόσωπη αρκούδα με μήκος 3 μέτρα και βάρος 500-1000 κιλά.
Μητροπολίτης πρώην Αττικής Παντελεήμων Μπεζενίτης

Βιογραφικά Στοιχεία

Ο Μακαριστός Μητροπολίτης κυρός Παντελεήμων (κατά κόσμον Αντώνιος) γενήθηκε στη Χίο το 1938. 
Σπούδασε στην Θεολογική Σχολή του Εθνικού και Καποδιστριακού Πανεπιστημίου Αθηνών, από όπου και αποφοίτησε το 1961. Εκάρη μοναχός στο Ιερό Τάγμα του Αγίου Παντελεήμονα (στην περιοχή Λιβάδια της Χίου) και χειροτονήθηκε Διάκονος από τον γέροντά του Μητροπολίτη Χίου, Ψαρών και Οινουσσών Παντελεήμονα. Πρεσβύτερος χειροτονήθηκε από τον Μητροπολίτη Μυτιλήνης Ιάκωβο Β΄, τοποτηρητή Μητροπολίτης της Ιεράς Μητροπόλεως Χίου, Ψαρών και Οινουσσών, μετά τον θάνατο του Μητροπολίτη Παντελεήμονα. Διετέλεσε Πρωτοσύγκελος της Ιεράς Μητροπόλεως Χίου, Ψαρών και Οινουσσών έως το 1969. Τη δεκαετία του 1960 ο κ. Παντελεήμων μετακομίζει στην Αθήνα και διορίζεται διευθυντής του οικοτροφείου της Αποστολικής Διακονίας στην Αθήνα. Στις αρχές της δεκαετίας του 1970 μετακομίζει στο Παρίσι όπου σπουδάζει στο Καθολικό Ινστιτούτο. 
Εξελέγη Μητροπολίτης Ζακύνθου και Στροφάδων από την Ιεραρχία της Εκκλησίας της Ελλάδος το 1977. 
Το 1994 εξελέγη από την Ιερά Σύνοδο της Εκκλησίας της Ελλάδος Μητροπολίτης Αττικής. Στις 8 Αυγούστου 2005 με απόφαση της Ιεράς Συνόδου της Εκκλησίας της Ελλάδος κηρύχθηκε έκπτωτος του θρόνου. 
Ο Μακαριστός Μητροπολίτης κυρός Παντελεήμων είχε καταδικαστεί τον Ιούνιο του 2008 σε εξαετή κάθειρξη από το Πενταμελές Εφετείο Κακουργημάτων για υπεξαίρεση ποσού 66,5 εκατ. δρχ. την περίοδο 1995-1998 από τη Μονή Οσίου Εφραίμ στη Νέα Μάκρη, για το οποίο και φυλακίστηκε στις Φυλακές Κορυδαλλού.
Στις 14 Μαΐου 2009 καθαιρέθηκε στις τάξεις των μοναχών. Το 2012 ο Μακαριστός Μητροπολίτης αποκαταστάθηκε και επανήλθε στην αρχιεροσύνη, μετά από σχετική απόφαση της Ιεραρχίας της Εκκλησίας της Ελλάδος.
Στις 2 Ιουλίου 2014, βρέθηκε νεκρός στην παραλία Βγέθι της Κερατέας. Η σορός του εντοπίστηκε από άνδρες του Ελληνικού Λιμενικού, μεταφέρθηκε με ασθενοφόρο του ΕΚΑΒ στο Κέντρο Υγείας Κερατέας, όπου διαπιστώθηκε ο θάνατός του. Μετά από νεκροτομή, η οποία πραγματοποιήθηκε στην Ιατροδικαστική Υπηρεσία Αθηνών, διαπιστώθηκε ότι ο πνιγμός του προκλήθηκε μετά από ισχαιμικό επεισόδιο εντός της θάλασσας. Η Εξόδιος Ακολουθία του πραγματοποιήθηκε στον Καθεδρικό Ιερό Ναό Κοιμήσεως Θεοτόκου Αμαρουσίου από το Μητροπολίτη Κηφισίας, Αμαρουσίου και Ωρωπού Κύριλλο, παρουσία των Μητροπολιτών Μηθύμνης Χρυσοστόμου, Περιστερίου Χρυσοστόμου, Δωδώνης Χρυσοστόμου και Καθαγένης Αλεξίου (Πατριαρχείο Αλεξανδρείας), πλήθους ιερέων και πιστών. Ο Μακαριστός Μητροπολίτης κηδεύτηκε ως Αρχιερέας, μετά από απόφαση του Αρχιεπισκόπου Αθηνών Ιερωνύμου και της Διαρκούς Ιεράς Συνόδου της Εκκλησίας της Ελλάδος.
Βιργινία Χωρέμη

Σχέση με τα παιδιά της

Η Βιργινία Χωρέμη και ο Εμμανουήλ Μπενάκης αναφέρονται αυστηροί με τα παιδιά τους. Η κόρη της Πηνελόπη Δέλτα στο βιβλίο της Τ' ανεύθυνα έχει να κάνει για την αδιαφορία των γονιών προς το παιδί που δέχτηκε μικρή.
Η Χωρέμη μισούσε το διάβασμα. Ακόμα και όταν η Δέλτα αφιέρωσε το βιβλίο της Η ζωή του Χριστού στην μητέρα της, η ίδια, αν και θρήσκα, δεν το διάβασε ποτέ. (Πηγή: Νένα Κοκκινάκη, "Πηνελόπη Δέλτα, η ζωή της σαν παραμύθι" εκδ Άγκυρα, 2003)
Άγιος Δαβίδ (ενορία), Γρενάδα

Περιφέρειες

Ο Άγιος Δαβίδ αποτελεί και την ομώνυμη περιφέρεια.

Γεωγραφία

Ο Άγιος Δαβίδ βρίσκεται νοτιοδυτικά της Γρενάδας. Είναι η νοτιοδυτικότερη  ενορία της χώρας. Έχει έκταση 18 τ.μ. (47 km²). Είναι η τρίτη μεγαλύτερη σε έκταση ενορία της Γρενάδας, μετά τον Άγιο Ανδρέα και τον Άγιο Γεώργιο. Συνορεύει στα ανατολικά με τον Άγιος Γεώργιο και στα βόρεια με τον Άγιο Ανδρέα.

Νησιά

Το κυριότερο νησί είναι το Βελ.

Όνομα

Ο Άγιος Δαβίδ λέγεται στα αγγλικά: Saint David parish και στα γαλλικά: Paroise de Saint David. Το ψευδόνυμο της ενορίας είναι "The Virgin Parish", που στα ελληνικά σημαίνει Η Παρθένος Ενορία".
Ζαννίνο

Βιογραφία

Ήταν γιος του Θεόφιλου Παπαδόπουλου και της Σοφίας και κατά τα χρόνια του ξεριζωμού ήλθε με τους γονείς του στην Ελλάδα και εγκαταστάθηκε στη Δραπετσώνα στον Πειραιά. Από το 1937 που πέθανε ο πατέρας του, ο μικρός αλλά εύσωμος Γιάννης προσπαθεί να βρει δουλειά και να φροντίσει τη μητέρα του. Την περίοδο εκείνη προσλήφθηκε ως χορευτής στα μπαλέτα Ραμασόφ που έδιναν παραστάσεις σε διάφορα κέντρα «καφέ-σαντάν» της εποχής. Σε μία από εκείνες τις παραστάσεις στη «μάντρα του Αττίκ», στις αρχές της δεκαετίας του '40 όταν ο ίδιος ο Αττίκ τον ρώτησε πως τον λένε, απάντησε Γιάννης, η διευθύντρια όμως του μπαλέτου Σοφία Ραμαζώφ τον αποκαλούσε Νίνο και τότε ο Αττίκ είπε «Τι Γιάννης και αηδίες. Γιάννης δηλαδή Ζαν, Ζαν και Νίνο ίσον Ζαννίνο. Έτσι θα σε παρουσιάσω». Από τότε έμεινε το καλλιτεχνικό αυτό ψευδώνυμο τόσο για τον ίδιο όσο και για τη μετέπειτα γυναίκα του και την κόρη του. 
Η καλλιτεχνική καριέρα του Ζαννίνο υπήρξε λαμπρή τόσο στον ελληνικό κινηματογράφο, ακόμη και στον αμερικάνικο, έχοντας συμμετοχή στην ταινία Το Εξπρές του Μεσονυχτίου, όσο και στο θέατρο, ακόμη και στην τηλεόραση. Ο Ζαννίνο ήταν αυτός που ανέδειξε στο θέατρο τον Χάρρυ Κλυνν (κατά κόσμον Βασίλη Τριανταφυλλίδη).
Το 1951 γεννήθηκε η κόρη του, Σόφη Ζανίνου, η οποία κράτησε το καλλιτεχνικό όνομα του πατέρα της σαν επώνυμο και ασχολήθηκε κι αυτή με την ηθοποιία.
Κηδεύτηκε στη Νέα Ερυθραία Αττικής.
Σουλεϊμανίγια

Ιστορία

Η σημερινή πόλη ιδρύθηκε το 1784 από τον Ιμπραήμ Πασά Μπαμπάν, ο οποίος κυβερνούσε την περιοχή του Κουρδιστάν, και την όρισε πρωτεύουσα του οίκου Μπαμπάν. Ο Ιμπραήμ Πασάς έδωσε στη πόλη το όνομα του πατέρα του, Σουλεϊμάν Πασά. Παρέμεινε πρωτεύουσα των Μπαμπάν μέχρι το 1850.

Οικονομία

Σήμερα η Σουλεϊμανίγια είναι σημαντικό αγροτικό κέντρο, παράγοντας κυρίως σιτάρι, ενώ διαθέτει μικρά εργοστάσια παραγωγής οικοδομικών υλικών, τα οποία τροφοδοτούν την οικοδομική δραστηριότητα στη πόλη. Επίσης έχει αναδειχθεί μετά το 2003 ως τουριστικός προορισμός εγχώριου τουρισμού.
Φλώρος Φλωρίδης

Βιογραφία

Ο Φλώρος Φλωρίδης γεννήθηκε το 1952 στη Θεσσαλονίκη. Δημιουργεί στην εγχώρια και τη διεθνή σκηνή από τα τέλη της δεκαετίας του 1970, ενώ έχει εμφανιστεί με πάσης φύσεως σχήματα κι έχει συνθέσει μουσικές για ταινίες μικρού και μεγάλου μήκους, θεατρικά δρώμενα, παραστάσεις χορού κ.ά.
Είναι μουσικός που «άνοιξε» το πεδίο του ελεύθερου αυτοσχεδιασμού στην Ελλάδα. Ανήκει στους κορυφαίους Έλληνες τζαζίστες και θα μπορούσε να χαρακτηριστεί ένας επίμονος πολυπράγμων των πνευστών. Υπήρξε αρχηγός συγκροτημάτων της progressive rock και της σύγχρονης jazz σκηνής στην Ελλάδα.
Το 1979, αυτός και ο Σάκης Παπαδημητρίου ηχογράφησαν τον πρώτο σύγχρονο τζαζ δίσκο που παρήχθη στην Ελλάδα. Ήταν διπλός δίσκος και είχε τίτλο Αυτοσχεδιάζοντας Στου Μπαράκου. Το 1981 ίδρυσε την J.n.D. Records. Έχει παίξει σε συναυλίες και φεστιβάλ στην Ελλάδα, την Ευρώπη, τις Ηνωμένες Πολιτείες Αμερικής με έναν μεγάλο αριθμό Ευρωπαίων και Αμερικανών μουσικών. Από τον ιστορικό διπλό δίσκο Αυτοσχεδιάζοντας Στου Μπαράκου μέχρι τις συνεργασίες στο Βερολίνο και αλλού, με μουσικούς όπως οι Αkira Ando, Günter “Baby” Sommer, Michael Griener, Jan Roder, Olaf Rupp και Chris Dahlgren, ο Φλωρίδης δεν έχει σταματήσει να πειραματίζεται και να ανοίγει νέους δρόμους στη σύγχρονη ευρωπαϊκή μουσική.
Ιερά Μητρόπολις Ηλείας και Ωλένης

Ιστορία

Τα προεπαναστατικά χρόνια η έδρα της Επισκοπής Ωλένης βρισκόταν στον Πύργο. Τελευταίος Μητροπολίτης ήταν ο εθνομάρτυρας Φιλάρετος, ο οποίος πέθανε στις 13 Σεπτεμβρίου 1821 στις φυλακές της Τρίπολης. Η επισκοπή έμεινε για λίγα χρόνια ακέφαλη, μέχρι να οριστεί ο διάδοχος του Φιλάρετου, ως τοποτηρητής, ο πρώην Λαρίσης Κύριλλος Βογάσαρης. Στη συνέχεια ακολούθησε ο Δαμαλών Ιωνάς. Τελικά με Βασιλικό διάταγμα η Επισκοπή Ωλένης συγχωνεύθηκε με την Μητρόπολη Πατρών και την Μητρόπολη Ηλείας.
Το έτος 1899, η επισκοπή Ηλείας διαχωρίζεται, ενώ το 1922 παίρνει την τελική της μορφή ως Ιερά Μητρόπολη Ηλείας και Ωλένης με έδρα τον Πύργο.

Κοινωνικό έργο

Η Μητρόπολη προσφέρει σημαντικό κοινωνικό έργο. Επί Μητροπολίτη Αντωνίου θεμελιώθηκε και λειτούργησε η αίθουσα ομιλιών της Ιεράς Μητροπόλεως Ηλείας, η οποία βοήθησε στην πνευματική ανάπτυξη του τόπου. Επίσης σημαντικό έργο θεωρείται ότι έχει προσφέρει το μαθητικό οικοτροφείο-ορφανοτροφείο «Η Αγία Φιλοθέη», το οποίο στεγάζεται σε τετραώροφο κτίριο στον Πύργο.

Μητροπολιτικό μέγαρο

Στα πρώτα χρόνια της ίδρυσης της Επισκοπής Ηλείας το Μητροπολιτικό μέγαρο βρισκόταν επί της οδού Γερμανού, στο σπίτι του γιατρού Ιωάννου Σταθόπουλου. Αργότερα το Μητροπολιτικό Μέγαρο μετακόμισε δύο φορές μέχρι να βρει το οριστικό μέρος να εγκατασταθεί στο οποίο είναι ακόμα και σήμερα. Το σημερινό κτήριο αγοράστηκε το 1939 από την Εθνική Τράπεζα της Ελλάδος.

Μητροπολιτικός ναός

Ο Μητροπολιτικός ναός είναι αφιερωμένος στον Άγιο Νικόλαο. Η προτομή του εθνομάρτυρα Φιλάρετου τοποθετήθηκε μπροστά από τον Μητροπολιτικό ναό, ύστερα από πρωτοβουλία του Μητροπολίτη Αθανασίου.
ΙΟΝ

Σοκοφρέτα

Η «Σοκοφρέτα» είναι γκοφρέτα με επικάλυψη σοκολάτα, που κυκλοφόρησε για πρώτη φορά στην ελληνική αγορά στις 10 Μαρτίου του 1976. Μέχρι τις 2 Απριλίου του 1993 κυκλοφορούσε μόνο η κλασική σοκοφρέτα, όμως εκείνη την ημερομηνία η εταιρεία αποφάσισε να λανσάρει και τη σοκοφρέτα με φουντούκια. Στις 18 Μαρτίου του 1995 λανσαρίστηκε η σοκοφρέτα με αμύγδαλα, η οποία όμως δεν είχε την τύχη των δυο προηγούμενων και αποσύρθηκε στις 10 Ιανουαρίου 2001. Στις 8 Φεβρουαρίου του 2006 λανσαρίστηκε η σοκοφρέτα με πορτοκάλι και δυο πρώτες (κλασική και με φουντούκια) άρχισαν να κυκλοφορούν και σε συσκευασία maxi 52 γραμμαρίων. Και η σοκοφρέτα με πορτοκάλι είχε την τύχη της σοκοφρέτας με αμύγδαλα και την 1 Φεβρουαρίου του 2014 αποσύρθηκε οριστικά. Στις 23 Φεβρουαρίου του 2010 λανσαρίστηκε η σοκοφρέτα υγείας και στις 13 Οκτωβρίου του 2012 λανσαρίστηκε η σοκοφρέτα με φράουλα. Έκτοτε, η κλασική σοκοφρέτα, η σοκοφρέτα με φουντούκια κι η σοκοφρέτα υγείας κυκλοφορούν και σε mini μέγεθος σε φάκελο 210 γραμμαρίων. Τέλος, στις 3 Νοεμβρίου του 2014 λανσαρίστηκε η λευκή σοκοφρέτα.
Χρηστά ήθη

Τα χρηστά ήθη ως περιορισμός του δικαιώματος καθενός να αναπτύσσει την προσωπικότητά του και να συμμετέχει στην κοινωνική, οικονομική και πολιτική ζωή της χώρας

Κατά το Σύνταγμα (άρθρο 5§1 του Συντάγματος), καθένας έχει δικαίωμα να αναπτύσσει ελεύθερα την προσωπικότητά του και να συμμετέχει στην κοινωνική, οικονομική και πολιτική ζωή της χώρας, εφόσον δεν προσβάλλει τα δικαιώματα των άλλων και δεν παραβιάζει  το Σύνταγμα ή τα χρηστά ήθη. Από την παραπάνω διάταξη προκύπτει ότι τα χρηστά ήθη συνιστούν περιορισμό στο ατομικό δικαίωμα ελεύθερης ανάπτυξης της προσωπικότητας και συμμετοχής στη ζωή της Χώρας.

Καταχρηστική άσκηση δικαιώματος

Τα χρηστά ήθη ίστανται όριο στην άσκηση δικαιωμάτων. Σύμφωνα με το άρθρο 281 του Αστικού Κώδικα, απαγορεύεται η άσκηση δικαιώματος όταν υπερβαίνει προφανώς τα όρια που επιβάλλουν τα χρηστά ήθη. Η ίδια απαγόρευση ισχύει και όταν η άσκηση δικαιώματος υπερβαίνει προφανώς τα όρια που επιβάλλουν η καλή πίστη ή ο κοινωνικός ή οικονομικός σκοπός του δικαιώματος. Επίσης, συνταγματική απαγόρευση καταχρηστικής άσκησης δικαιωμάτων τίθεται με το άρθρο 25§3 του Συντάγματος ("Η καταχρηστική άσκηση δικαιώματος δεν επιτρέπεται").

Η παράβαση των χρηστών ηθών ως λόγος ακυρότητας δικαιοπραξίας

Σύμφωνα με τον Αστικό Κώδικα (άρθρο 178), δικαιοπραξία που αντιβαίνει στα χρηστά ήθη είναι άκυρη, δηλαδή θεωρείται ότι δεν έγινε ποτέ.
Παλαιοχώρι Μπότσαρη Ιωαννίνων

Γεωγραφία

Το Παλαιοχώρι βρίσκεται στους πρόποδες από τα Όρη Σουλίου, δυτικά του Αχέροντα ποταμού και ανήκει γεωγραφικά στην περιοχή Λάκκας Σουλίου. Είναι το χωριό της ιστορικής οικογένειας (φάρας) των Μποτσαραίων, γι΄ αυτό και αναφέρεται ως Παλαιοχώρι Μπότσαρη. Απέχει 58 χλμ. Ν.-ΝΔ. από τα Ιωάννινα .
Στη τοθεσία "Kαστρί " υπάρχουν ερείπια αρχαίας ακροπόλεως και στη τοποθεσία "Γκούτρα" αρχαίο νεκροταφείο, τα οποία με την ΥΑ 15794/19-12-1961 - ΦΕΚ 35/Β/2-2-1962 έχουν χαρακτηριστεί ως ιστορικά διατηρητέα μνημεία και αρχαιολογικοί χώροι.

Διοικητικά

Ως κοινότητα είχε αναγνωριστεί για πρώτη φορά από το 1919 με έδρα τον οικισμό. Σύμφωνα με το σχέδιο Καλλικράτης αποτελεί τη κοινότητα Παλαιοχωρίου Μπότσαρη που ανήκει στη δημοτική ενότητα Λάκκας Σουλίου του δήμου Δωδώνης της Περιφερειακής Ενότητας Ιωαννίνων και σύμφωνα με απογραφή του 2011 έχει πληθυσμό 132 κατοίκους.
Königsberg (καταδρομικό)

Επιχειρησιακή ιστορία

Η παραγγελία του Königsberg έγινε προς αντικατάσταση του παλαιού καταδρομικού Thetis. Η κατασκευή του ξεκίνησε στις 12 Απριλίου 1926 στα ναυπηγεία Kriegsmarinewerft στο Βιλχελμσχάφεν και η καθέλκυση του πραγματοποιήθηκε στις 26 Μαρτίου 1927. Εντάχθηκε στην δύναμη του Reichsmarine στις 17 Απριλίου 1929 ως ναυαρχίδα της δύναμης αναγνώρισης του στόλου. Ακολούθησαν εκπαιδευτικά ταξίδια για την κατάρτιση των ναυτικών δοκίμων, καθώς και πολυάριθμες επισκέψεις καλής θέλησης σε λιμάνια της Μεσογείου. Το 1931 έγιναν τροποποιήσεις: μίκρυνε ο πρωραίος ιστός και επιμηκύνθηκε ελαφρά η οπίσθια υπερκατασκευή. Από τον Σεπτέμβριο του 1931 μέχρι και το Σεπτέμβριο του 1934 κυβερνήτης ήταν ο Ότο φον Σράντερ (Otto von Schrader), τον οποίο διαδέχθηκε για ολόκληρο το 1935 ο Χούμπερτ Σμουντ (Hubert Schmundt). Το 1934 προστέθηκαν δύο ακόμα αντιαεροπορικά πυροβόλα των 88 mm, ενώ το ίδιο έτος το Königsberg πραγματοποίησε μαζί με το καταδρομικό Leipzig την πρώτη επίσκεψη καλής θέλησης στο Ηνωμένο Βασίλειο μετά το τέλος του Πρώτου Παγκοσμίου Πολέμου.
Το 1935 εγκαταστάθηκαν καταπέλτης και γερανοί για την απονήωση και την ανάκτηση υδροπλάνων αντίστοιχα. Το επόμενο έτος αντικαταστάθηκαν όλα τα μονά πυροβόλα των 88 mm από δίδυμα όπλα ίδιου διαμετρήματος και προστέθηκαν άλλα δύο δίδυμα πυροβόλα στην οπίσθια υπερκατασκευή. Πέραν αυτών, προστέθηκαν ανιχνευτές ελέγχου πυρός για τα αντιαεροπορικά. Μετά την ολοκλήρωση των αλλαγών. το Königsberg αξιοποιήθηκε στην εκπαίδευση ναυτικών δοκίμων στην πυροβλητική. Όταν ξέσπασε ο Ισπανικός Εμφύλιος Πόλεμος συμμετείχε στην ναυτική δύναμη για την επιβολή της ουδετερότητας στην περιοχή, καταφέρνοντας μάλιστα να αναγκάσει Ισπανούς (Δημοκρατικούς) που είχαν καταλάβει ένα γερμανικό εμπορικό πλοίο να το επιστρέψουν.
Μετά την επιστροφή του στην Γερμανία, ανέλαβε εκ νέου καθήκοντα εκπαίδευσης και παράλληλα χρησιμοποιήθηκε για την δοκιμή διάφορων πρωτοτύπων ραντάρ. Σχεδιάζονταν η μεταφορά του στην Σχολή Εκπαιδεύσεως Υποβρυχίων, όπου θα ενεργούσε σαν πλοίο-στόχος για την εκπαίδευση των πληρωμάτων των υποβρυχίων. Τα σχέδια αυτά ματαιώθηκαν όταν ξέσπασε ο Δεύτερος Παγκόσμιος Πόλεμος τον Σεπτέμβριο του 1939. Την 31η Αυγούστου, μία μόλις ημέρα πριν από την έναρξη της γερμανικής επίθεσης στην Πολωνία, το Königsberg εντόπισε τα πολωνικά αντιτορπιλικά Burza και Błyskawica στην Βαλτική. Όταν ξεκίνησαν οι εχθροπραξίες στάλθηκε μαζί με άλλα πλοία σε αποστολή ναρκοθέτησης στην Βόρεια Θάλασσα. Στη συνέχεια στάλθηκε στη Βαλτική για εκπαιδευτικές ασκήσεις. Τον Μάρτιο του 1940 επέστρεψε στην ενεργό δράση, όταν αποφασίστηκε ότι θα συμμετείχε στην επίθεση κατά της Νορβηγίας.
Πέτρος Λινάρδος

Βιογραφικό

Ο Πέτρος Λινάρδος γεννήθηκε το 1926 στα αποδυτήρια του Παναθηναϊκού Σταδίου, όπου είχε βρει καταφύγιο η οικογένειά του μετά την καταστροφή της Σμύρνης. Γονείς του ήταν ο Νικόλαος Λινάρδος (1893-1980),, εκπαιδευτικός (θεολόγος) και αθλητής του Εθνικού Γ.Σ. και η Αναστασία Σεϊζάνη, ανιψιά του προέδρου του Πανιωνίου Γ.Σ. Σμύρνης Δημητρού Δάλλα. Ήταν, δηλαδή, εκ γενετής μέσα στον αθλητισμό. Παρόλα αυτά δεν υπήρξε σπουδαίος αθλητής αλλά επέλεξε να ασχοληθεί με τη δημοσιογραφία και φυσικά με την αθλητική δημοσιογραφία.
Εκδήλωσε την έφεσή του στο γράψιμο από τα μαθητικά του χρόνια, αναλαμβάνοντας αρχισυντάκτης στη "Μαθητική Πέννα", την εφημερίδα των μαθητών της Ευαγγελικής Σχολής στη Νέα Σμύρνη. Συνέχισε στα περιοδικά "Ξεκίνημα της Νιότης", "Ελλάδα" και "Ελληνική Δημιουργία" γράφοντας δοκίμια και νεανικά διηγήματα.
Το 1950 αρχίζει να ασχολείται επαγγελματικά με τη δημοσιογραφία στις αθλητικές εφημερίδες "Αθλητική Ηχώ" και "Αθλητισμός" καθώς και στα έντυπα του συγκροτήματος Λαμπράκη: "Το Βήμα", "Τα Νέα", "Ο Ταχυδρόμος", "Οικονομικός Ταχυδρόμος", "Ομάδα", "Εποχές", "Βήμα της Κυριακής". Εκτός από τον αθλητισμό, ασχολήθηκε δημοσιογραφικά με πολλά θέματα, όπως: φιλοτελισμός, ναυτιλία, κοινωνική πρόνοια, υγεία, κριτική κινηματογράφου.
Είναι ιδρυτικό μέλος του Πανελλήνιου Συνδέσμου Αθλητικού Τύπου (ΠΣΑΤ), του οποίου έχει διατελέσει πρόεδρος επί 16 έτη. Παράλληλα ασχολήθηκε με την ιστορία του αθλητισμού και έχει συγγράψει πολλά βιβλία αθλητικής ιστορίας. Έχει πάρει μέρος σε πολλά διεθνή και ελληνικά συνέδρια και έχει διδάξει σε σεμινάρια της ΕΣΗΕΑ, της Διεθνούς Ολυμπιακής Ακαδημίας, του ΠΣΑΤ, της Κυπριακής Ολυμπιακής Επιτροπής κλπ. Το βιβλίο του για τον Δημήτριο Βικέλα τιμήθηκε με το "Ολυμπιακό Τρόπαιο 96" από τη Δ.Ο.Ε. Επίσης, έχει τιμηθεί από τον ΣΕΓΑΣ, την Εστία Ν. Σμύρνης, την Ένωση Σμυρναίων, τον ΠΣΑΤ και πολλούς φορείς.
Ο γιος του Νίκος Λινάρδος υπήρξε διεθνής καλαθοσφαιριστής, που αγωνίστηκε κυρίως στον Πανιώνιο και ήταν μέλος της Εθνικής ομάδας που κατέκτησε το Ευρωμπάσκετ το 1987.
Common Gateway Interface

Το CGI (Common Gateway Interface - μεταφράζεται ως "κοινή πυλαία διεπαφή ") είναι μια μέθοδος επέκτασης της λειτουργικότητας του εξυπηρετητή ιστοσελίδων (web server) με την δυνατότητα εκτέλεσης προγραμμάτων ή scripts. Μια κοινή χρήση του CGI είναι π.χ. μια φόρμα παραγγελίας όπου ο χρήστης στέλνει δεδομένα σε ένα CGI script στον εξυπηρετητή, το script επικοινωνεί με τη βάση δεδομένων και επιστρέφει τα αποτελέσματα πίσω στο χρήστη σε μια σελίδα. 
Πριν την διάδοση της γλώσσας PHP/MySQL για τη δημιουργία δυναμικών ιστοσελίδων, ο προγραμματιστής έπρεπε να προγραμματίσει σε γλώσσα συνήθως C ή Perl μικρά προγράμματα (σενάρια) τα οποία θα εκτελούνταν από την ιστοσελίδα δια μέσου της διεπαφής CGI. Αυτά τα εκτελέσιμα προγράμματα δεν ήταν εύκολη υπόθεση να σχεδιαστούν-προγραμματιστούν σε σύγκριση με τον μεταγενέστερο σχεδιασμό δυναμικών ιστοσελίδων χρησιμοποιώντας γλώσσες προγραμματισμού όπως η PHP/MySQL.
Χέρεφορντ Γιουνάιτεντ

Ιστορία

Ιδρύθηκε το 1924 μετά την ένωση των δύο τοπικών σωματείων του St.Martin και της Rotherwas. Η Πορεία της ομάδας άρχισε παίζοντας σε ένα τουρνουά που γινόταν τότε στο Μπέρμιγχαμ. Έπαιξε σε δύο ματς στα οποία και έχασε. Το ένα ήταν επί της Αθερστοουν όπου έχασε με 3-2 και το άλλο με την Κίντερμίνστερ με 7-2.Αρχισε ερασιτεχνικά να αγωνίζεται στην Σάουθερν Λίγκ.Κατάφερε να πάρει το Σάουθερν Κάπ και το Πρωτάθλημα.Το 1966 Ο Τζον Τσαρλς ο οποίος ήταν ποδοσφαιριστής με μεγάλη καριέρα ο οποίος πέρασε από διάσημα ποδοσφαιρικά σωματεία όπως η Γιουβέντους, η Λιντς Γιουνάιτεντ ενώ είχε συμμετοχές και  στην Εθνική Ουαλίας. Τελικά υπέγραψε βοηθώντας την ομάδα να αναπτυχθεί. Την ίδια χρονιά, μπήκε στην Φούτμπολ Λιγκ δηλαδή στο Επαγγελματικό Πρωτάθλημα. Το 1972 όμως υποβιβάστηκε και πήγε στις Ερασιτεχνικές Κατηγορίες(Southern League). Ωστόσο στο Football Assosiation Cup (F.A.Cup), νίκησε τη Νιούκασλ Γιουνάιτεντ αλλά αποκλείστηκε  στον 4ο γύρο χάνοντας από τη Γουέστ Χαμ. Έπειτα έκανε την άνοδο της στην Τέταρτη Κατηγορία. Μετά ανέβηκε στην Τρίτη Κατηγορία και το 1976 κέρδισε το πρωτάθλημα και ανέβηκε στη Δεύτερη Κατηγορία. Το 1976-77 βγήκε έκτη. Παρέμεινε για 19 χρόνια σταθερά στην κατηγορία όπου είναι σήμερα γνωστή και ως Τσάμπιονσιπ. Το 1985,όπου βρισκόταν στην Τσάμπιονσιπ και έφερε ισοπαλία με την Άρσεναλ (1-1) σε ένα ματς που ήταν για το Λιγκ Καπ Αγγλίας και το 1990 έχασε με 1-0 από τη Μάντσεστερ Γιουνάιτεντ στο F.A.Cup. Το 1995-1996 ο Γκράχαμ Τάρνερ ανέλαβε την ομάδα και την έφερε 6η διορθώνοντας κάπως την απαράδεκτη πορεία της όπου βγήκε 17η. Το 2002 πήγαινε από το κακό στο χειρότερο. Από το 1997 έως το 2002 είχε υποβιβαστεί στην Λιγκ Ουάν στην Λιγκ Του και τέλος έφτασε στην Κόνφερενς όπου έκανε μια πολλή κακή εμφάνιση τερματίζοντας πάλι 17η. Τελικά το 2006 επέστρεψε στην Λιγκ Του όπου παραμένει μέχρι σήμερα.

Στάδιο

Το Στάδιο της Χέρεφορντ είναι το Ετζγκαρντ Στριτ με χωρητικότητα 5.300 θέσεων. Το Στάδιο βρίσκεται στο Χέρεφορντ. Το χρησιμοποιεί από το 1924 δηλαδή από την ίδρυση της ομάδας. Παλιά χρησιμοποιούνταν για αθλητικές εκδηλώσεις. Το 1970 έκαναν αλλαγές δηλαδή πρόσθεσαν καθίσματα κ.λ.π. Το στάδιο αρχικά χωρούσε 9.000 θέσεις. Μειώθηκαν σε  7.100 θέσεις λόγω υπνοδωματίων και κυλικείων. Ωστόσο περίσσεψε χώρος και πρόσθεσαν 600 καθίσματα. Τον Ιούλιο του 2009 πρόσθεσαν ένα sprinkler system το οποίο για να μπει έπρεπε να αφαιρεθούν 2.000 καθίσματα. Σήμερα έχει 5.300 θέσεις.
Καταλανικό άνοιγμα

Ιστορία

Το Καταλανικό άνοιγμα πήρε το όνομά του από την περιοχή της Καταλονίας, όταν εν όψη του τουρνουά της Βαρκελώνης το 1929 οι διοργανωτές του τουρνουά ζήτησαν από τον Ξαβιέ Ταρτακόβερ να δημιουργήσει μια νέα βαριάντα για να την αφιερώσουν στην ιστορία του σκακιού της περιοχής. Το άνοιγμα είχε παιχθεί μερικές φορές πριν το χρησιμοποιήσει ο Ταρτακόβερ στο τουρνουά, όπως για παράδειγμα στην παρτίδα Ρ. Ρέτι – Π. Λέοναρντ, στο Βερολίνο το 1928, που μεταφέρθηκε στην ανοικτή βαριάντα του Καταλανικού ανοίγματος.
Το Καταλανικό άνοιγμα ήρθε στο προσκήνιο σε κορυφαίο επίπεδο, όταν τόσο ο Γκάρι Κασπάροφ όσο και ο Βίκτωρ Κορτσνόι το έπαιξαν στους ημιτελικούς αγώνες των υποψηφίων διεκδικητών για τον παγκόσμιο τίτλο (μέρος της διαδικασίας για να καθορίσει ποιος θα αντιμετωπίσει στο ματς για τον τίτλο τον Ανατόλι Κάρποφ, τότε παγκόσμιο πρωταθλητή) το 1983 στο Λονδίνο, όπου παίχτηκαν με Καταλανικό άνοιγμα οι πέντε από τις έντεκα παρτίδες στους ημιτελικούς αγώνες.

Θεωρία

Τα μαύρα στο Καταλανικό άνοιγμα έχουν να επιλέξουν δύο κύριες βαριάντες, την ανοικτή βαριάντα παίζοντας ...δ:γ4 και την κλειστή βαριάντα αποφεύγοντας το ...δ:γ4. Στην ανοικτή βαριάντα μπορούν είτε να προσπαθήσουν να κρατήσουν το πιόνι με ...β5 ή να το δώσουν πίσω για επιπλέον χρόνο που θα απελευθερώσει το παιχνίδι τους. Στην κλειστή βαριάντα, τα μαύρα δεν παίρνουν το πιόνι στο γ4, έτσι το παιχνίδι τους μπορεί να είναι κάπως άβολο για κάποιο διάστημα, αλλά είναι αρκετά σταθερό.